– Jeg er født i 1930. Under krigen var det ikke tillatt å drive aktiv idrett, med mindre du var medlem av Nasjonal Samling. Da krigen var slutt i 1945 kom idrettene igjen, da begynte jeg å bokse. Jeg var femten år gammel.

Birger Olsen er blind på det ene øyet og ser dårlig på det andre. Likevel går han gjerne i ringen for å bokse. Han er spretten, den 86 år gamle bokseren er bedre til å hoppe tau enn de aller fleste.

Blåveis av fjortenåring

Kompisen han planlegger å møte i ringen er noen vektklasser større. 78 år gamle Arild Johansen hadde slag for noen år siden, men trener nesten daglig med boksegruppa til Tønsberg Kameratene. Den siste blåveisen fikk han av en klubbkamerat tidligere i uka.

– Han er fjorten år og skulle gi gamlefar juling, det fikk han lov til.

Arild Johansen bokser like gjerne mot 14-åringer som 86-åringer. Foto: Vegard Lilleås / NRK

Skal gå kamp med avgjørelse

Vi møter de to bokserne i en boksehall på Grünerløkka i Oslo. De har invitert oss for å skape blest om kampen de skal gå i april. For fotografenes skyld sparrer de tre runder, de slår på sekker og hopper tau. I april er det imidlertid alvor, forteller Arild.

– Vi skal gå en reell kamp med avgjørelse. Det blir spennende.

– Hva innebærer det?

– Da slår vi litt tøffere, men ikke mye. Den beste får vinne, uten at vi skal ta livet av hverandre. Jeg kommer ikke til å bruke vekta mi, det hadde ikke vært realt. Jeg kunne tråkka han ihjel.

Har ikke så mye å gå på

Det ble uavgjort på treninga. Spenningen stiger før den ordentlige kampen. Foto: Vegard Lilleås / NRK

Johansen sier han må bedre kondisjonen før boksekampen. Olsen som trener fire dager i uka ser frem til å møte Johansen i ordentlig kamp.

– Jeg merker at han er litt tregere enn han var i sin ungdom, men jeg syns det gikk bra.

– Har han litt å gå på, etter det du har sett i dag?



– Jeg vet ikke om han har så mye å gå på, for han trener jo boksing hver dag omtrent. Og han kan jo ikke bli noe bedre. Når man trener hver dag skal det vondt gjøres å bli enda bedre.

Over aldersgrensa

Se Birger Olsen hoppe tau. Foto: Laland Ekeli. Redigering Lilleås. Du trenger javascript for å se video. Se Birger Olsen hoppe tau. Foto: Laland Ekeli. Redigering Lilleås.

Begge bokserne er klar over at de er langt over aldersgrensen for boksing i Norge. Eldstemann innrømmer at det er en grunn til at det er en aldersgrense.

– Jo da, og der er dem strenge altså

– Men den bryter dere?

– Vi gjør jo det, uoffisielt.